181. Woorde van glorie en waarheid. – Bodemklippe
181. Woorde van glorie en waarheid.
Gepubliseer op Oktober 12, 2018 deur Ansophie Joubert
Reg aan die begin van die studie van hierdie Evangelie, het ons in verwondering gestaan oor die idee van 'n woord wat 'n mens word. Laat my toe om Augustinus se aanhaling te herhaal: In everything I ever knew about the world, everything I read and regarded as worth studying, I had never heard of a word becoming a man.[Bodemklippe 133]
As 'n woord vlees word, dan moet ons hard en diep oor die krag van woorde dink. God het met woorde geskep en die ondenkbare in bestaan geroep. Profesie, Heilige Gees-inspireerde woorde, spreek die hart en gedagtes van God uit, vandag net soos in die verlede. Dink net aan die magtige uitsprake van die profete en Psalmskrywers van ouds, wat oor eeue ons bygebly het en oorwinning en wonderwerke van geloof in ons gewerk het.
Aanbiddingswoorde besing die karakter van God en bring die teenwoordigheid van die Almagtige in ons atmosfeer in. As ons God in ons wêreld in praat dan bou ons op, ons bemoedig, kalmeer, genees en spreek die wonderkrag van die onsienlike om ten goede te transformeer. As ons skinder, jaloesie, wellus, gierigheid en hoogmoed uitspreek, nooi ons die verwoesting van boosheid in ons lewe en dit beïnvloed almal om ons.
Woorde wat ons uitspreek is ooreenkomste met die kragte van die onsienlike wereld. Woorde van belydenis sal ons innerlike mens genees. Woorde van vergifnis sal ons denke bevry sowel as die lewens van diegene wat ons te nagekom het. Woorde van feesviering sal ons jaloesie oorwin en gebede van dankbaarheid oor God se werk in ons lewens word.
Hoe ons kyk bepaal ons woorde. Ons eie perspektief kan ons verslaan, voordat ons nog die dag aanpak. Jesus het so dikwels oor die oog gepraat. Kom ons kyk na een van Sy uitsprake oor hoe jy kyk.
"Die lamp van die liggaam is die oog. As jou oog goed is, sal jou hele liggaam lig hê. Maar as jou oog sleg is, sal jou hele liggaam sonder lig wees. As die lig in jou donker is, hoe donker moet dit dan nie wees nie!" (Matteus 6:22,23)
Dit laat mens dink aan hoe jy praat. Jesus het ook gesê:
Maar wat by die mond uitkom, kom uit die hart, en dít is die dinge wat die mense onrein maak. Uit die hart kom slegte gedagtes: moord, owerspel, onkuisheid, diefstal, vals getuienis, kwaadpratery. Dít is die dinge wat 'n mens onrein maak… (Matteus 15:18-20)
Ons walglike en gemene woorde, wat uit 'n donker hart met verkeerde perspektief kom, word ooreenkomste met die duisternis wat verwoesting en verderf in ons lewe innooi.
In die lig van hierdie begrip van wat ons woorde werklik skep, laat ons met oorgawe luister na die woorde wat Jesus vir ons bid.
Hoor, Bodemklipvriend, luister en leef!
Hierdie verse is wonderbaar. (Johannes 17:9-19)
As ons die volle betekenis van hierdie woorde begryp, het ons 'n hemelse bestaan hier op aarde.
Ons is deur die Vader aan Jesus gegee. Die Heilige Gees roer ons harte om Jesus aan te neem. (Johannes 6:37,44)
In ons lewens, die dissipels van Jesus, verheerlik ons Jesus. Ons redding is Sy glorie. Ons opdrag van Hom is om die wêreld te leer van sy Vader, 'n liefdevolle God wat red.
Ons is die instrumente van God in aksie.
Sit dit nie jou lewe in 'n nuwe perspektief nie? Bring jou omstandighede voor Hom en "sien" hoe God dit uitwerk volgens Sy plan en tot Sy eer.
Jesus bring volkome vreugde, terwyl Hy waarsku hoe 'n skerp kontras hulle (die dissipels en ons) se lewens met die wêreld rondom hulle sal wys. Dit maak nie saak hoe erg ons stryd is nie, by Hom is daar vreugde.
Jesus sê dat alles wat aan sy Vader behoort, syne is. Hy verklaar Sy volmaakte eenheid met Sy vader. Jesus is die inkarnasie van God self.
Hy bid verder vir Sy dissipels.
Daar is nie ontvlugting uit die wêreld nie, maar daar is oorwinning in die stryd. Ons begrawe onsself nie in kloosters en afsondering nie. Ons lewe die Christen-lewe in die rowwe oseane van boosheid. Ons sonder af in gebed en meditasie om kragtig in die storm te wees. Ons is God in aksie in die wêreld.Ons word nie vrygestel van probleme nie; ons is die oplossing van probleme in Christus.
Ons verwerp nie die wêreld nie, ons skryf dit nie af nie, ons wen dit terug.
Jesus bid vir eenheid.
Verdeeldheid impliseer eksklusiwiteit. Eenheid is 'n besluit. Ons kan nie eenheid "voel" nie. Ons word een gemaak. Ons verander en leef uit God om onvoorwaardelik lief te hê, om te vergewe en in te sluit. Die Heilige Gees in ons onderskei die geeste, om te weet wat demoniese misleiding en onenigheid is.
Die eenheid waarvoor Jesus bid is nie organisatories of administratief nie. Dit is die eenheid in persoonlike verhouding, die liefde in ons harte in die gesprek met Hom wat nooit ophou nie, wat ons verhoudings met ons medemens kragtig beïnvloed.
Kerke is georganiseerde godsdiens en kan verskil soos die wye verskeidenheid van mense op aarde, almal deur God geskape. Mense is so verskillend, die verskille verstom my. God se skepping is nooit stil nie, nooit stilstaande nie en altyd groter as wat 'n mens verstaan. Slegs in liefde kan ons die groot verskille tussen denominasies oorkom. Die kerk is 'n misterie. Dit is die Koninkryk van God en Hy regeer soewerein daaroor. Ons kan nie alles verklaar nie.
Dit is na alles meer menslik om verdeeld te wees; heel natuurlik om vyandig te wees. Die eenheid van die kerk van Jesus (nie 'n denominasie nie) sal die bewys van God se werk in ons harte wees. Ware eenheid kan net bonatuurlik verklaar word.
Hy bid vir beskerming teen die aanvalle van die satan. Die Woord, die Bybel soos ons hom in ons hande hou, verduidelik al die strategieë van die duiwel. Ons vyand is nie kreatief nie. Hy kan nie nuwe maniere van verleiding en misleiding uitdink nie. Hy kom skelm en agterbaks met dieselfde goed oor en oor. Leer hoe hy werk en hoe om te veg. Leun op die beskerming van hierdie gebed.
Hy bid vir heiligmaking deur die waarheid.
Heiligheid is hagiazein in Grieks. Dit beteken apart of verskillend. Ons word afgesonder vir 'n spesifieke doel.
Voordat Ek jou in die moederskoot gevorm het, het Ek jou geken; voordat jy gebore is, het Ek jou aan My gewy en jou as profeet vir die nasies aangestel. (Jeremia 1:5)
Heiligmaking beteken ook om toegerus te word met die noodsaaklike vaardighede en toerusting vir die taak.
Jesus sal ons nie los nie. Hy gee ons alles wat ons nodig het om te oorwin.
In Johannes 17:20-26 gaan die gebed verder. Hy bid vir Homself en die kruis.
Hy bid vir die dissipels en die verre toekoms, die tyd wat voorlê en almal wat tot geloof in Hom sal kom. Dit is ONS!
Jesus het hoop en geloof in die toekoms gehad. Daar is nooit 'n onsekerheid in Hom oor die toekoms nie. Hy het Sy vader vertrou en Hy het Sy missie aan die mense daar om Hom oorgelaat met vertroue en hoop. Hy het geweet dat hulle nie die volle implikasie van die grootse taak besef nie. Nogtans was Hy seker van sukses. Hy het geweet Sy vader sal hulle toerus en oppas en so ook almal wat na hulle sou kom.
Jesus gee aan ons God se glorie – dit is verstommend!
Die kruis was Jesus se glorie. Dit was Sy eer om te ly. Dit was nie die straf vir sonde nie. Dit was Sy manier om glorie oor boosheid te laat triomfeer. Enige sjirurg wat met moeilike operasies lewens red, ontvang groter erkenning as die dokter wat net 'n voorskrif uitskryf.
Volkome gehoorsaamheid is Jesus se glorie. Om die wil van God te doen is ons glorie. Ons eie wil lei ons na hartseer en tragedie. Sy wil lei na oorwinning.
Jesus se glorie het gekom uit Sy verhouding met Sy vader. Ons verhouding met Jesus is die bron van 'n glorieryke lewe. Ons lewe skyn Jesus se glorie. Onthou glorie is die substansie of volle "gewig" van alles van God – Sy aansien, eer, glans, prag en praal, Sy krag, gesag, rykdom, waardigheid en uitnemendheid. Sulke woorde is maar net 'n karige poging om met woorde God te probeer beskryf.
Jesus sêdat Sy dissipels (ons ingesluit) Sy glorie in hemelse plekke sal sien.
Ja, in Christus Jesus het Hy ons saam met Hom opgewek uit die dood en ons saam met Hom 'n plek in die hemel gegee. (Efesiërs 2:6)
Ons deel die lyding van die kruis in hierdie wêreld, maar ook die glorie van die oorwinning oor die dood.
Dit is 'n betroubare woord: As ons saam met Hom gesterf het, sal ons ook saam met Hom lewe; as ons in die geloof volhard, sal ons saam met Hom regeer; as ons Hom verloën, sal Hy ons ook verloën; as ons ontrou is – Hy bly getrou: Hy kan Homself nie verloën nie. (2 Timoteus 2:11-13)
Dit is ons vreugde – ons sien die hemel reeds nou in die persoon van Jesus en ons verhouding met Hom.
Nou kyk ons nog in 'n dowwe spieël en sien 'n raaiselagtige beeld, maar eendag sal ons alles sien soos dit werklik is. Nou ken ek net gedeeltelik, maar eendag sal ek ten volle ken soos God my ten volle ken. (1 Korintiërs 13:12)
Hierdie gebed was die laaste woorde van Jesus voor die verraad en die kruis. Kosbare laaste woorde van die grootste van alle mense.
Woorde van glorie en waarheid – woorde vir die lewe – woorde wat ons en ons toekoms verander.
Posted in Afrikaans - Christen, Bybelstudie, UncategorizedTagged gebed, Johannes 17, toekoms, woorde
180. Die gebed vir alle tye.
182. Mans in die nag.
One thought on "181. Woorde van glorie en waarheid."
valerie gillingham sê:
Oktober 14, 2018 om 9:06 vm
Hello — dankie vir jou skrywe — dis waar en wonderlik — maar ook "scary" – on te dink watter krag die gespreke woord het — mag van lewe en dood — le in die tong
Dit het my opnuut sensetief gemaak oor wat ek se — ek bid dat die Here my moet help — dat as my woorde nie opbouend en bemoedigend is nie –